b'\n_START_ARTICLE_\nCesar Korej\n_START_SECTION_\nLegenda\n_START_PARAGRAPH_\nSodobni strokovnjaki so postavili pod vpra\xc5\xa1aj obstoj vsaj prvih devetih cesarjev; Korejev potomec cesar Sud\xc5\xbein je prvi, za katerega sklepajo, da je dejansko obstajal. Ime Korej-tenno mu je bilo dodeljeno posmrtno v \xc4\x8dasu cesarja Kanmuja. Zgodovinarji ga obravnavajo kot\xc2\xa0\xc2\xbblegendarno osebnost\xc2\xab, saj so podatki o njegovem \xc5\xbeivljenju redki in pogosto nezanesljivi. \xc5\xa0ele vladavini cesarja Kinmeja v 6. stoletju lahko pripi\xc5\xa1emo preverljive datume, imena in \xc4\x8dasi vladanja zgodnjih cesarjev so bili potrjeni kot tradicionalni v \xc4\x8dasu cesarja Kanmuja, 50. vladarja dinastije Jamato. V Kod\xc5\xbeikiju in Nihon \xc5\xa0okiju sta zabele\xc5\xbeena samo njegovo ime in rodoslovje. Bil naj bi najstarej\xc5\xa1i sin cesarja Koana in O\xc5\xa1ihime, h\xc4\x8derke Ametara\xc5\xa1ihiko-Kunio-\xc5\xa1ihito-no-mikoto._NEWLINE_Trenutno ima kljub pomanjkanju dokazov o obstoju lastno cesarsko posve\xc4\x8deno sveti\xc5\xa1\xc4\x8de (misasagi) z mavzolejem v Od\xc5\xbeiju, imenovano Kataoka no Umasaka no misasagi. Uvr\xc5\xa1\xc4\x8dajo ga kot \xc5\xa1estega med osmimi nedokumentiranimi cesarji (\xe6\xac\xa0\xe5\x8f\xb2\xe5\x85\xab\xe4\xbb\xa3 "Ke\xc5\xa1\xc5\xa1i-ha\xc4\x8didaj"), za katere ne poznamo legend, povezanih z njihovimi \xc5\xbeivljenji. Kod\xc5\xbeiki navaja, da so med njegovo vladavino zasedli provinco Kibi._NEWLINE_D\xc5\xbeien je dokumentiral, da je vladal iz pala\xc4\x8de Ihoto-no-mija pri Kurodi, del kasnej\xc5\xa1e province Jamato. Njegovo posmrtno ime pomeni\xc2\xa0\xc2\xbbnabo\xc5\xbena du\xc5\xa1a\xc2\xab. Ni dvoma, da je ime kitajsko po obliki in budisti\xc4\x8dno po implikaciji, kar nakazuje, da je bilo pridano stoletja kasneje, v \xc4\x8dasu, ko so bile v Kod\xc5\xbeiki zapisane legende o dinastiji Jamato.'